Na temelju članka 12. Zakona o ustanovama (Narodne novine „ RH br. 76/93., 29/97. i 47/99.) i članka 18. Statuta Virovitičko - podravske županije («Službeni glasnik» br. 2/13. i 2/18.) Županijska skupština Virovitičko - podravske županije na \_\_\_\_. sjednici održanoj \_\_\_\_\_\_\_\_\_\_\_\_\_2018. godine, donosi

**ODLUKU**

**O OSNIVANJU TEHNOLOŠKO-INOVACIJSKOG CENTRA VIROVITICA**

**Članak 1.**

Ovom Odlukom osniva se Tehnološko-inovacijski centar Virovitica kao javna ustanova (u daljnjem tekstu: Centar) te uređuje status, djelatnost i ustrojstvo Centra.

**Članak 2.**

Osnivač Centra je Virovitičko-podravska županija, a prava i dužnosti osnivača obavljat će župan Virovitičko-podravske županije (u daljnjem tekstu: Župan)

**Članak 3.**

Centar se upisuje u sudski registar ustanova nadležnog Trgovačkog suda.

Centar posluje pod nazivom: Tehnološko – inovacijski centar Virovitica

Skraćeni naziv je: TIC

Sjedište Centra je u Virovitici, Trg Ljudevita Patačića 1.

**Članak 4.**

Djelatnost Centra je:

* Pružanje i korištenje informacija i znanja u gospodarstvu,
* Sudjelovanje u programima tehnološkog razvitka Republike Hrvatske,
* Izrada poslovno razvojnih projekata i elaborata,
* Savjetovanje u vezi s poslovanjem i upravljanjem,
* Organiziranje izložbi, konferencija, tribina i prezentacija,
* Izdavačke djelatnosti,
* Umnožavanje snimljenih zapisa,
* Računalno programiranje,
* Poslovanje nekretninama,
* Iznajmljivanje strojeva i opreme,
* Promidžba (reklama i propaganda),
* Posredovanje i zastupanje u prometu usluga,
* Zastupanje inozemnih tvrtki,
* Istraživanje tržišta i ispitivanje javnoga mnijenja,
* Poticanje poslovne suradnje, tehnološkog transfera i komercijalizacije rezultata istraživanja,
* Stručna pomoć tijelima lokalne samouprave u oblikovanju i ostvarivanju koncepta tehnološkog razvoja i inovativnog poduzetništva,
* Poticanje primijenjenih znanstvenih istraživanja te industrijske primjene i tržišne eksploatacije rezultata istraživanja i novih tehnologija i prijenos znanja iz javnog istraživačkog sektora u proizvodnju kao i uspostavljanje suradnje znanosti i gospodarstva radi uključivanja znanstvenika i istraživača u gospodarski razvitak,
* Osiguravanje infrastrukturne, savjetodavne, marketinške i druge potpore inovativnim i tehnološkim projektima i njihovim nositeljima (inovatorima) s ciljem tehnološke operacionalizacije projekata, njihove stručne valorizacije, zaštite intelektualnog vlasništva i primjene u proizvodnji,
* Oblikovanje i ostvarivanje koncepta tehnološkog razvoja i inovativnog poduzetništva,
* Poticanje i potpora osnivanju mreže poduzetničkih inkubatora i malih poslovnih zona (tehnoloških parkova),
* Razvijanje i održavanje mreže tehnoloških i drugih konzultanata od značenja za tehnološki razvitak gospodarstva,
* Organiziranje aktivnosti namijenjenih osposobljavanju menadžmenta i nositelja tehnološkog razvitka u gospodarskim tvrtkama,
* Obrada podataka, usluge poslužitelja i djelatnosti povezane s njima, internetski portali,
* Istraživanje i eksperimentalni razvoj u prirodnim, tehničkim i tehnološkim znanostima,
* Istraživanje i eksperimentalni razvoj u biotehnologiji,
* Ostalo istraživanje i eksperimentalni razvoj u prirodnim, tehničkim i tehnološkim znanostima,

**Članak 5.**

Tijela Centra su Upravno vijeće i ravnatelj.

**Članak 6.**

Upravno vijeće ima predsjednika i četiri člana.

Predsjednika i tri člana imenuje i razrješava župan, a jednog člana biraju i opozivaju djelatnici Centra na način predviđen Zakonom o radu.

Mandat članova Upravnog vijeća Centra traje 4 (četiri) godine i iste osobe mogu biti ponovno imenovane za članove Upravnog vijeća.

**Članak 7.**

Upravno vijeće:

* donosi Statut, uz suglasnost župana,
* donosi godišnji program rada, uz suglasnost župana ,
* donosi financijski plan, uz suglasnost župana,
* donosi druge opće akte,
* donosi odluke o stjecanju, opterećenju i otuđivanju nekretnina u vlasništvu ili druge imovine do iznosa utvrđenog Statutom samostalno, a iznad tog iznosa uz suglasnost župana,
* raspisuje javni natječaj te imenuje i razrješava ravnatelja,
* odlučuje o drugim pitanjima utvrđenim zakonom i Statutom.

**Članak 8.**

Ravnatelja je voditelj poslovanja Centra.

Ravnatelj Centra imenuje se na vrijeme od četiri godine, s tim da ista osoba može biti ponovno imenovana za ravnatelja.

Ravnatelj zastupa i predstavlja Centar.

Ravnatelj za svoj rad odgovara Upravnom vijeću Centra i Županu.

Uvjeti koje mora ispuniti ravnatelj, način njegova izbora i razrješenja, poslovi i ovlasti ravnatelja te druga pitanja od važnosti za obnašanje funkcije ravnatelja utvrđuju se Statutom Centra.

**Članak 9.**

Centar može imati stručna i savjetodavna tijela.

Sastav, način rada, djelokrug i postupak za imenovanje stručnih i savjetodavnih tijela utvrđuju se Statutom ili odlukom o osnivanju tijela.

**Članak 10.**

Statutom Centra utvrđuju se osobito ustrojstvo, ovlasti i način odlučivanja tijela Centra, način raspolaganja sredstvima, način ostvarivanja javnosti rada te druga pitanja od važnosti za obavljanje djelatnosti i poslovanje Centra.

**Članak 11.**

Poslove u Centra obavljaju stručni i drugi radnici. Radna mjesta, broj izvršitelja za obavljanje stručnih , administrativno tehničkih i drugih poslova te uvjeti za zasnivanje radnog odnosa radnika utvrđuju se općim aktom Centra.

Na uvjete za zasnivanje i prestanak radnog odnosa radnika Centra te njihov radno pravni položaj primjenjuju se odredbe općih propisa o radu te općih akata donesenih na temelju Zakona i Statuta Centra.

Plaće radnika Centra utvrđuju se općim aktom u skladu sa zakonom.

**Članak 12.**

Imovinu Centra čine sredstva za rad pribavljena od osnivača, odnosno proračuna Županije, sredstva stečena pružanjem usluga Centra, donacija te drugih izvora u skladu sa zakonom.

Centar ne može bez suglasnosti osnivača steći, opteretiti ili otuđiti nekretnine i drugu imovinu čija je vrijednost veća od vrijednosti utvrđene Statutom Centra.

**Članak 13.**

Za osnivanje i početak rada osnivač osigurava sredstva u iznosu od 20.000,00 kuna.

**Članak 14.**

Sredstva stečena u obavljanju djelatnosti nemaju karakter dobiti i upotrebljavaju se isključivo za obavljanje i razvoj registrirane djelatnosti.

**Članak 15.**

Centar odgovara za obveze cijelom svojom imovinom.

Za obveze Centra solidarno i neograničeno odgovara osnivač.

**Članak 16.**

Upravno vijeće Centra imenovat će Župan u roku 30 dana od dana stupanja na snagu ove Odluke.

Upravno vijeće Centra donijet će Statut i druge opće akte u roku 90 dana od dana njegova imenovanja.

**Članak 17.**

Upravno vijeće Centra raspisat će natječaj za imenovanje ravnatelja Centra u roku 30 dana od dana donošenja Statuta Centra .

Za privremenog ravnatelja imenuje se DARIO RIPLI, dipl.ing koji je ovlašten pod nadzorom osnivača, obaviti pripreme za početak rada Centra, a posebno pribaviti potrebne dozvole za početak rada te podnijeti prijavu za upis u sudski registar ustanova.

**Članak 18.**

Ova Odluka stupa na snagu osmog dana od dana objave u «Službenom glasniku» Virovitičko-podravske županije.

**KLASA: 021-05/18 – 02/10**

**URBROJ: 2189/1 – 04/1 – 18-1**

**Virovitica, \_\_\_\_\_\_\_\_\_\_\_\_\_\_\_ 2018.**

**ŽUPANIJSKA SKUPŠTINA VIROVITIČKO-PODRAVSKE ŽUPANIJE**

**POTPREDSJEDNIK**

**Marijan Brlek**

**OBRAZLOŽENJE:**

Tehnološko inovacijski centar Virovitica osniva se sa svrhom upravljanja istoimenom znanstveno-istraživačkom infrastrukturom, koja će se financirati iz Europskog fonda za regionalni razvoj, odnosno iz Operativnog programa Konkurentnost i kohezija, unutar Poziva „Ulaganje u organizacijsku reformu i infrastrukturu u sektoru istraživanja, razvoja i inovacija“ , KK.01.1.1.02u **100% iznosu od 17.559.424,21 kn.**

Odluku o financiranju projektnog prijedloga donijelo je Ministarstvo znanosti i obrazovanja, 3. svibnja 2018. temeljem čega Ministarstvo i Središnja agencija za financiranje i ugovaranje programa Europske unije pripremaju Ugovor o dodjeli bespovratnih sredstava. Sukladno točki 3.1. Uputa za prijavitelje, do potpisivanja Ugovora potrebno je dostaviti rješenje o osnivanju ustanove.

Prema točki 3.1. Poziva od prijavitelja je za jedinice lokalne i područne (regionalne) samouprave traženi su osnivački akt i nacrt statuta ustanove iz kojeg je jasno vidljivo da će korisnik primarno obavljati djelatnosti istraživanja i razvoja, a do potpisivanja Ugovora o bespovratnih sredstvima potrebno je dostaviti rješenje o upisu u sudski registar, presliku osnivačkog akta ovjerenog od javnog bilježnika i usvojeni statut od strane za to ovlaštenih osoba koji trebaju biti istovjetni dostavljenima prilikom prijave na Poziv.

**Partneri u provedbi projekta** te daljnjem radu su Prehrambeno tehnološki fakultet Osijek i Poljoprivredni fakultet u Osijeku.

Namjena ove istraživačke infrastrukture jest provedba istraživačko-razvojnih projekata u znanstvenim poljima poljoprivrede, biotehnologije i prehrambene tehnologije od strane znanstvenih institucija te transfer novostečenih znanja i rezultata istraživanja među stvarne korisnike.

**AKTIVNOSTI**

1. Izgradnja istraživačke infrastrukture (18 mjeseci)

Izgradnja 14.351.192,01 Kn

Nadzor 185.000,00 Kn

2. Opremanje istraživačke infrastrukture (9 mjeseci)

Uredski namještaj 184.086,00 kn

Oprema za laboratorij 1.532.337,00

Laboratorijski namještaj 733.178,00

3. Provedba organizacijske reforme –odnosi se na definiranje organizacijske strukture i načina rada ustanove (osigurani troškovi dnevnica za administratora projekta)

4. Promidžba i vidljivost

Promo materijali i mediji 74.502,00

5. Upravljanje projektom

Revizija projekta 100.000,00 Kn

Administrator projekta – novozaposlena osoba – bruto2 plaća – 11.200,00 kn (+ zasebno putni troškovi)

Početak provedbe projekta je 01. srpnja 2018. godine, a trajat će 24 mjeseca (do kraja lipnja 2020.)

Pravna osnova za donošenje Odluke sadržan je u odredbama Zakona o ustanovama koji propisuje pravila osnivanja, te sadržaj samog akta o osnivanju i druga pitanja od važnosti za rad i djelovanje same ustanove. Po donošenju samog akta pristupa se radnjama na njegovoj provedbi,a posebno registraciju ustanove kod nadležnog suda, imenovanju upravnog vijeća kao i donošenju drugih akata- statuta, kao i izboru ravnatelja ustanove.

Razlozi za žurnost postupka sadržani su u pravilima za odobravanje potpora projektnim prijedlozima prema kojima,kako je već rečeno, za zaključenje Ugovora o bespovratnih sredstvima potrebno je priložiti i akt kojim se osniva Ustanova te dostaviti rješenje o upisu u sudski registar. Kako je Virovitičko-podravskoj županiji odobren projekt i potpora osnivanju TIC-a te su pripremljeni ugovori u nadležnom Ministarstvu, nužno je žurno donijeti akt o osnivanju te se predlaže donošenje Odluke kao u prednjem tekstu.

**TAJNIK**

**Ivan Horvat,dipl.iur.**